
23.08.1939 - 81 DE ANI DE LA SEMNAREA PACTULUI RIBBENTROP-MOLOTOV 


Ziua de 23 august este declarata drept zi de doliu in R. 


4 Moldova, după ce Guvernul a stabilit, în a. 2019, aceasta dată ca 
2 3 1 9 39 = fiind Ziua europeană a comemorării victimelor tuturor regimurilor 
m pus. “i totalitare şi autoritare, precum nazismul, stalinismul, regimurile 


fasciste şi comuniste (de fapt nazismul şi stalinismul au fost două 
ideologii criminale fratesti: national socialismul lui Hitler înfrățit 
cu internaţional socialismul lui Stalin. 

Relaţiile dintre liderii bolşevici și Germania au debutat 
într-un mod cu totul aparte: în aprilie 1917, pentru a grăbi 
destrămarea armatei ruse, serviciile secrete germane au decis să 
faciliteze întoarcerea în Rusia a câtorva zeci de revoluționari, 
printre care un anumit Vladimir Ilici Ulianov, alias Lenin. 
Urmarea se cunoaște: venirea la putere a bolşevicilor, la 7 
noiembrie 1917, apoi tratatul leonin de la Brest-Litovsk, din martie 
1918, prin care Lenin ceda Germaniei 800.000 km? şi un sfert din 
populația imperiului țarist, războiul civil si în sfârşit stabilizarea la 
putere a bolşevicilor. 

Începând cu a. 1920, Lenin impune politicii externe 
bolșevice trei direcţii principale. Prima dintre acestea prevedea „apărarea patriei socialiste”, care, pe plan 
intern, trebuia făcută prin teroare, iar pe plan extern, prin intermediul unei puternice Armate Roşii. Cea 
de-a doua viza expansiunea „marii revoluţii proletare mondiale”, pentru Lenin intelegandu-se de la sine 
că venirea la putere a bolșevicilor în Rusia nu însemna decât începutul unui proces revoluționar menit 
să schimbe fata întregii Europe, şi mai cu seamă a Germaniei, a cărei forță industrială şi al cărei 
proletariat ar fi întărit puterea bolşevică. A treia direcţie avea la bază „exacerbarea contradictiilor inter- 
imperialiste”; cu alte cuvinte, trebuia făcut totul pentru a asmuti statele „bourgheze” si „capitaliste” unul 
împotriva celuilalt, în asa fel încât acestea să se slăbească reciproc, aşa cum se întâmplase în timpul 
Primului Război Mondial, si să contribuie astfel la afirmarea puterii revoluționare. 

Lenin, care căuta să submineze organizarea noii Europe ieșite din război sub auspiciile Franței 
şi Marii Britanii, a încheiat la 16 aprilie 1922, spre surpriza generală, tratatul de la Rapallo, prin care 
U.R.S.S.şi Germania se recunoșteau reciproc şi îşi anulau datoriile una faţă de cealaltă. Începând cu 
1923, sub egida Reichswehr-ului, sunt semnate primele contracte cu Uniunea Sovietică, privind 
construirea lângă Moscova a unei uzine de avioane de luptă si vânzarea către sovietici a sute de mii de 
puşti, explozivi şi alte materiale de război. În schimb, până în 1933, Germania beneficiază de 
oportunitatea de a nu respecta clauzele tratatului de la Versailles, prin care îi erau considerabil limitate 
posibilitățile de reînarmare. Astfel, departe de privirile indiscrete, Reichswehr-ul pune la punct si 
experimentează în U.R.S.S. tehnologii si prototipuri de avioane de luptă si de tancuri; instalează aici 
tabere clandestine, unde sute de ofiţeri se familiarizează cu tehnica ultramodernă si se antrenează in 
vederea folosirii ei; printre aceştia, faimosul general Guiderian, care va conduce ofensiva Panzerelor în 
Franţa, în 1940. Tot în U.R.S.S. este reconstituită clandestin viitoarea Luftwaffe si experimentate 
primele avioane de vânătoare-bombardier. În sfârşit, tot aici, şi tot clandestin, armata germană pune în 
aplicare manevre care duc la inventarea unor noi tehnici de luptă şi la elaborarea unei doctrine de război 
aerian, ce isi vor da întreaga măsura a eficacitatii în timpul atacului împotriva Poloniei, în 1939, a Franţei, 
în 1940, şi chiar a Uniunii Sovietice în iunie 1941. 

La 15 august 1939, ora 4.30, ambasadorul Germaniei la Moscova von Schulenberg, primeşte o 
telegramă ff. urgentă” din partea ministrului afacerilor externe al celui de-al treilea Reich, von 
Ribbentrop, care îi cere să se prezinte fără întârziere la Molotov, pentru a-i citi acest comunicat 
surprinzător: ,,Evolutiile din ultimul timp par să indice faptul că anumite divergențe de concepție 
ideologică nu exclud existența unor relaţii rezonabile între cele două state, nici restabilirea unei 
colaborări amicale de tip nou. [ ...] Spațiile vitale ale Germaniei si Rusiei se învecinează, iar nevoile 
lor naturale sunt aceleași. | ...] Guvernul Reich-ului consideră că nu există, între Marea Baltică si Marea 


Neagră nici un aspect care să nu poată fi reglat spre deplina satisfacție a celor două parti. Printre 
aceste chestiuni se numără mai cu seamă Marea Baltică, regiunea Balticii, Polonia, Sud-Estul Europei 
etc. [...]”. Astfel pe data de 23 august 1939 din numele celor doi căpcăuni ai secolului XX la Moscova 
se semna Pactul Ribbentrop-Molotov, cunoscut şi ca Pactul Stalin-Hitler. Oficial, a fost un tratat de 
neagresiune, încheiat între Uniunea Sovietică şi Germania nazistă. Germania vroia să-şi asigure flancul 
estic în perspectiva iminentei invadări a Poloniei (ocupând ulterior o jumătate din teritoriul Poloniei 
pentru „a-şi lărgi spațiul vital”, pe când cealaltă jumătate a Poloniei n-a fost ocupată de URSS, ci doar 
i s-a acordat un mic ajutor „poporului muncitor polonez”), care s-a produs, de altfel, cu o săptămână mai 
târziu, la 1 septembrie 1939. Uniunea Sovietică avea şi ea „motivele sale” pentru încheierea acestui Pact. 
Partea secretă a Pactului a prevăzut împărțirea unor sfere de influenţă, atât Rusia, cât şi Germania 
alegându-se cu ţări întregi, hotărând destinele Finlandei, Estoniei. Letoniei, Lituaniei, Poloniei şi 
României. În punctul 3 al Protocolului adiţional secret se menţiona interesul URSS pentru Basarabia: 
„În privința Europei sud-estice, partea sovietică subliniază interesul, pe care-l manifestă pentru 
Basarabia. Partea germană isi declară totalul dezinteres fata de aceste teritorii ”. În una din variantele 
de lucru se vădeşte intenţia lui Stalin de a ocupa toată România, salvată de petrolul ei, de care avea strictă 
nevoie Germania pentru tehnica sa de război şi care s-a opus, declarându-şi dezinteresul total pentru 
Basarabia. 

Întru realizarea p. 3 al Protocolului adiţional secret, URSS acţiona pe diverse direcţii. Pe plan 
internaţional se promova ideea că România posedă un teritoriu care nu-i aparţine. În raportul prezentat 
la 29 martie 1940 în şedinţa sesiunii Sovietului Suprem al URSS, V. Molotov declara: ,,...Printre ţările 
meridionale vecine, pe care le-am citat este una cu care nu avem un pact de neagresiune, România. 
Faptul acesta se explică prin existenţa unei probleme litigioase nerezolvate, aceea a Basarabiei, a cărei 
anexare de către România (nu unirea legitimă prin decizia Sfatului Ţării — n.n.) nu a fost niciodată 
recunoscută de Uniunea Sovietică, cu toate că aceasta n-a pus niciodată problema retrocedării 
Basarabiei pe cale militară ”. La 10 aprilie 1940 Molotov 1-a transmis o notă de protest ambasadorului 
României, A. Cretzeanu despre „incidentele (imaginare, de la frontieră — n.n.) depăşesc orice limită şi 
guvernul sovietic nu va mai tolera repetarea unor astfel de cazuri”. Era clar că toate acestea erau o 
hartuiala politică care urmau să se termine cu reanexarea Basarabiei, fie pe cale paşnică, fie prin război. 
La solicitarea de către regele Carol II a sfatului Germaniei ministrul plenipotenţiar german l-a sfătuit 
„să reglementeze relaţiile româno-sovietice pe cale paşnică ”. URSS se pregătea de război cu România 
pentru anexarea Basarabiei. În districtele Kiev şi Odesa a fost creat frontul de sud, condus de generalul 
Gh. Jucov, care includea armatele 5, 9, 12. Conform datelor din Arhiva Centrală a Armatei Sovietice 
„...Până la 26 iunie 1940 pe Frontul de Sud au fost concentrate 32 divizii de infanterie, două divizii 
infanterii moto, şase divizii cavalerie, 11 brigăzi de tancuri, trei brigăzi desant aerian, 16 regimente 
artilerie din rezerva comandantului-sef, a 14 regimente artilerie de corp şi 4 divizioane artilerie. 
Numărul total al trupelor şi al armamentului aflat în dotarea frontului, după date incomplete, era nu 
mai putin de 637149 de oameni, 9415 tunuri şi aruncătoare de mine, 2461 tancuri, 359 maşini blindate, 
280596 automobile”. 

O putere colosală era concentrată la graniţele de est ale României, însă Basarabia a fost cedată 
fără rezistență. 

Astăzi Basarabia rămâne ultima reminiscență a Pactului Ribbentrop-Molotov, denunţat de toate 
țările, inclusiv de Rusia prin URSS. Când vom repara oare si această ultimă eroare a istoriei? 


